Kommunerne og sygehusene vil fremover være langt mere koordinerede i forhold til patienter. Det elektroniske system betyder, at raske patienter ikke længere er nødsaget til at blive på sygehuset, fordi den rette hjælp ikke er parat i hjemmet. Vigtige oplysninger vil derfor ikke gå tabt. - I Sundhedskoordinationsudvalget arbejder vi for at styrke sammenhængende patientforløb ved at understøtte samarbejdet mellem regionens sygehuse og den kommunale indsats på sundhedsområdet, og den nye elektroniske kommunikation er et stort skridt i den rigtige retning, siger Thomas Kastrup-Larsen (S), næstformand for Sundhedskoordinationsudvalget. Projektet har de sidste tre uger kørt i pilotdrift på udvalgte afdelinger på Aalborg Sygehus og Sygehus Vendsyssel samt i Frederikshavn, Brønderslev, Hjørring og Aalborg Kommune. I sidste uge blev systemet udbredt til samtlige kommuner og sygehuse i Region Nordjylland, som dermed er de første, der melder sig klar med en bred udrulning.

Opsummering:
Region Nordjylland og de nordjyske kommuner er de første til at anvende elektronisk kommunikation til og om patienter.